Broj: 711-I-1359-M-91/21-02-8

Zagreb, 14. srpnja 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnika Davorina Ivanjeka, člana Povjerenstva za odlučivanje o sukobu interesa**, za davanjem mišljenja Povjerenstva,na 135. sjednici, održanoj 14. srpnja 2021.g., daje sljedeće

**MIŠLJENJE**

**Sukladno odredbama ZSSI-a, nema zapreke da dužnosnik Davorin Ivanjek, član Povjerenstva za odlučivanje o sukobu interesa, kao prodavatelj, sklopi ugovor o kupoprodaji građevinskog zemljišta, čiji je suvlasnik, s Krapinsko-zagorskom županijom, kao kupcem.**

Obrazloženje

Zahtjev za davanjem mišljenja Povjerenstva podnio je dužnosnik Davorin Ivanjek, član Povjerenstva za odlučivanje o sukobu interesa. U knjigama ulazne pošte zahtjev je zaprimljen pod poslovnim brojem: 711-U-3647-M-91/21-01-1 dana 12. srpnja 2021.g., povodom kojeg je otvoren predmet broj M-91/21.

Člankom 3. stavkom 1. podstavkom 41. ZSSI-a propisano je da su predsjednik i članovi Povjerenstva za odlučivanje o sukobu interesa dužnosnici u smislu odredbi navedenoga Zakona. Uvidom u Registar dužnosnika utvrđeno je da Davorin Ivanjek obnaša dužnost člana Povjerenstva počevši od 16. veljače 2018.g., a istu dužnost obnašao je i u proteklom mandatu te je stoga povodom obnašanja navedene dužnosti, obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U zahtjevu za davanjem mišljenja dužnosnik navodi je Krapinsko-zagorska županija zainteresirana za kupnju nekretnine – građevinskog zemljišta u suvlasništvu dužnosnika u Krapinskim Toplicama. Nakon inicijalnog razgovora, dogovoreno je da će Županija odabrati sudskog vještaka građevinske struke koji će izvršiti procjenu vrijednosti nekretnine. Ukoliko će mu odgovarati procijenjena vrijednost nekretnine, dužnosik je spreman s Krapinsko-zagorskom županijom sklopiti kupoprodajni ugovor.

Dužnosnik nadalje iznosi kako je zahtjev za davanjem mišljenja podnesen sa svrhom da se na transparentan način ukaže na moguće stupanje u poslovni odnos između dužnosnika i Krapinsko-zagorske županije, o kojem će u ime Županije odlučivati župan Željko Kolar koji je također dužnosnik u smislu odredbi ZSSI-a te je stoga u nadležnosti Povjerenstva čiji je dužnosnik Davorin Ivanjek član. Zahtjev je također podnesen s ciljem davanja uputa Povjerenstva o načinu postupanja u konkretnoj situaciji kako ne bi došlo do povrede odredbi ZSSI-a.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa, a stavkom 2. istog članka propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe, kada se osnovano može smatrati da utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana. Dužnosnici ne smiju biti ni u kakvom odnosu ovisnosti prema osobama koje bi mogle utjecati na njihovu objektivnost.

Povjerenstvo obrazlaže da u konkretnom slučaju dužnosnik Davorin Ivanjek, prilikom sklapanja ugovora o kupoprodaji nekretnine u svom suvlasništvu, neće nastupati kao nositelj javne dužnosti, odnosno kao član Povjerenstva, već kao kao privatna, fizička osoba. S obzirom na navedeno Povjerenstvo ukazuje da ZSSI ne sadrži odredbu koja bi zabranjivala ili ograničavala dužnosnike u pogledu mogućnosti sklapanja kupoprodajnih ugovora radi otuđenja osobne imovine, niti je odredbama navedenog Zakona propisana zabrana ili ograničenje stupanja u poslovne odnose između dužnosnika kao fizičkih osoba i tijela javne u vlasti u kojima ne obnašaju dužnost.

Također, s obzirom da je riječ o poslovnom odnosu s Krapinsko-zagorskom županijom u kojoj dužnosnik ne obnaša dužnost, isti niti ne može sudjelovati u postupku koji prethodi sklapanju ugovora, a koji provode nadležne županijske službe, kao ni u postupku donošenja same odluke o kupnji zemljišta u suvlasništvu dužnosnika od strane Krapinsko-zagorske županije, a koju donosi župan navedene jedinice regionalne samouprave ili druga osoba koju župan na to ovlasti.

Dužnosnik u zahtjevu također navodi da će procjenu vrijednosti zemljišta izvršiti ovlašteni sudski vještak građevinske struke kojeg će odabrati Krapinsko-zagorska županija, čime će se osigurati prodaja zemljišta po tržišnoj cijeni.

S obzirom da je kupoprodajni ugovor dvostranoobvezni ugovor kojim se prodavatelj obvezuje predati kupcu stvar u vlasništvo, a kupac se obvezuje platiti prodavatelju ugovorenu cijenu te da će u konkretnom slučaju cijena biti određena po ovlaštenom sudskom vještaku, Povjerenstvo smatra da sklapanje navedenog kupoprodajnog ugovora kao jednokratnog dvostranoobveznog pravnog posla jednake vrijednosti činidaba samo po sebi ne stvara kod dužnosnika kao prodavatelja odnos ovisnosti ili obveze, kao ni interesnu povezanost dužnosnika s kupcem nekretnine, odnosno u konkretnom slučaju sa županom Krapinsko-zagorske županije koji je u ime Županije ovlašten odlučiti o sklapanju predmetnog kupoprodajnog ugovora.

Povjerenstvo također ukazuje dužnosniku da je sukladno odredbama članka 8. ZSSI-a dužan prijaviti prodaju nekretnine u svom suvlasništvu, kao i prihod stečen prodajom iste, podnošenjem izvješća o imovinskom stanju povodom promjene, istekom godine u kojoj je promjena nastupila.

S obzirom na navedeno, sukladno odredbama ZSSI-a nema zapreke da dužnosnik Davorin Ivanjek, član Povjerenstva za odlučivanje o sukobu interesa, kao prodavatelj, sklopi ugovor o kupoprodaji građevinskog zemljišta, čiji je suvlasnik, s Krapinsko-zagorskom županijom, kao kupcem.

Slijedom svega navedenog, Povjerenstvo je donijelo mišljenje kao u izreci.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Davorin Ivanjek, elektronička dostava
2. Objava na internetskoj stranici Povjerenstva
3. Pismohrana